KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2013. március 20-i ülésére)

TÁRGY: TULAJDONOSI HOZZÁJÁRULÁS KISKŐRÖSI LABDARÚGÓ CLUB RÉSZÉRE
A Kiskőrösi Labdarúgó Club (6200 Kiskőrös, Kossuth L. u. 38.) részt vesz a Magyar Labdarúgó Szövetség által kiírt „Sporttelephely felújítási program tao előminősítés” című pályázaton. A pályázaton a Labdarúgó Club 2013/14 évi sportfejlesztési programjával összhangban tárgyi eszköz beruházásra, felújításhoz kapcsolódó beruházási elemekre igényel támogatást. A tervezett beruházás a következő elemekből áll:

1, Öltözők felújítása (különös tekintettel a vizesblokkra)

2, Hangosítás fejlesztése

3, Cserepadok beszerzése

4, Számítástechnikai eszközök fejlesztése

A beruházás – a pályázat pozitív elbírálása esetén - a Városi Sporttelepen (6200 Kiskőrös, Dózsa György út 46., hrsz: 2711) kerül megvalósításra, amely Kiskőrös Város Önkormányzatának tulajdonát képezi. A benyújtandó pályázati dokumentáció része a Tulajdonosi hozzájáruló nyilatkozat, amely jelen előterjesztés mellékletét képezi. 

A Tulajdonosi hozzájáruló nyilatkozat főbb pontjai a következők:

· Kiskőrös Város Önkormányzata hozzájárul ahhoz, hogy a Kiskőrösi Labdarúgó Club a látvány-csapatsportok támogatásának adókedvezménye sporttelep felújítási program (továbbiakban: TAO program) keretében nyertes pályázat esetén a fent megnevezett ingatlanon sportfejlesztési tárgyi eszköz felújítást megvalósítson.
· A megvalósuló felújítást legalább 5 éven keresztül a Magyar Labdarúgó Szövetség (a továbbiakba: MLSZ) által jóváhagyott sportfejlesztési programnak, a látvány-csapatsport támogatásra vonatkozó jogszabályoknak és az eredeti rendeltetésnek megfelelően használja és hasznosítsa.
· Az ingatlanon harmadik személynek nem áll fenn olyan joga, amely akadályozná a Kiskőrösi Labdarúgó Club-ot abban, hogy a TAO szerint tárgyi eszköz felújítást megvalósítsa. Kötelezettséget vállalok arra, hogy az ingatlan tulajdonosaként ilyen jogot a felújítás megvalósítását követő 5 év határozott időtartam alatt a tulajdonos nem alapít.
A beruházás nem építési engedély köteles, ezért a Magyar Állam javára nem szükséges jelzálogjog bejegyzése az ingatlanra. 
(A pályázati útmutató Polgármesteri Hivatal Stratégiai és Városüzemeltetési Osztályán megtekinthető.)
A Városi Sporttelep az önkormányzat korlátozottan forgalomképes törzsvagyona, melynek kezelője és használója a Városi Sportigazgatóság. Az intézményvezető támogatja, hogy a Kiskőrösi Labdarúgó Club a fent felsorolt beruházási elemeket megvalósítsa.

Amennyiben a pályázat pozitív elbírálásban részesül, a polgármester haladéktalanul kezdeményezi Városi Sporttelep hasznosítására vonatkozó megállapodás megkötését a Kiskőrösi labdarúgó Clubbal.   

Figyelemmel arra, hogy a beruházások megvalósításával a lakosságnak és a Labdarúgó Clubnak szélesebb lehetősége lesz a sportág által biztosított kikapcsolódásra és munkára, javaslom, hogy a Képviselő-testület a határozat-tervezetben foglaltak szerint a Tulajdonosi hozzájárulás megadásával járuljon hozzá a beruházás megvalósításához.
Kiskőrös, 2013. március 14.

Domonyi László sk.


polgármester

HATÁROZAT-TERVEZET

1. A Képviselő-testület hozzájárul ahhoz, hogy a Kiskőrösi Labdarúgó Club (6200 Kiskőrös, Kossuth Lajos u. 38.), a Magyar Labdarúgó Szövetséghez benyújtott „Sporttelephely felújítási program tao előminősítés” című pályázat keretein belül sportfejlesztési tárgyi eszköz felújítást valósítson meg az Önkormányzat tulajdonát képező Városi Sporttelepen (6200 Kiskőrös, Dózsa György út 46., hrsz: 2711). 
2. A Képviselő-testület felhatalmazza a polgármestert a határozat-tervezet mellékletét képező „Tulajdonosi hozzájáruló nyilatkozat” aláírására.

